Jan Petersen (S), 2000-12-14:
Fru Tove Fergo, hr. Jens Hald Madsen og Preben Rudiengaard, der er lidt det samme.
Hvad er pengene gået til?
Ja, 50.000 flere ansatte, flere offentligt ansatte, ansatte i børnehaver og sundhedsvæsen, i undervisningssystemet, det koster lidt.
Kan Venstre, når nu indlægget kommer fra Venstre, forklare, hvor der skulle have været færre offentligt ansatte til de opgaver, som man nu angriber ikke bliver løst godt nok f.eks. i sundhedsvæsenet?
Det gør det også, når det drejer sig om at forbedre forholdene for medicinske patienter.
Hvis jeg husker ret, ellers er der jo formentlig nogle, der kan hjælpe mig her, så er det et af de højt prioriterede områder i det amt, jeg selv bor i, hvor Venstre så ikke tog ansvar for budgettet. Så jeg har ikke holdt nogen begravelsestale, men doktoren, ikke spindoktoren, hr. Preben Rudiengaard mener, at det danske sundhedsvæsen skal begraves.
Det må jo være konsekvensen af det.
Jeg forstår så ikke, at det sundhedsvæsen er så elendigt, når så få trods alt venter på behandling.
Altså man taler kun om dem, der venter, og det problem skal løses effektivt og godt.
Man har
stor indflydelse på det, fordi man sidder på adskillige magtfulde poster, der kan gøre noget ved problemet i landets amter fra partiet Venstres side, men man taler aldrig om alt det, der lykkes i sundhedsvæsenet, den tilfredshed, der er, når mennesker rent faktisk også overlever indlæggelser på danske sygehuse.
Tænk, det turde næsten være en nyhed, at man kan komme ud af et dansk sygehus med helbredet i orden, men det lykkes, i så stort et omfang, at borgerne også ind imellem siger: Hov, det er faktisk også godt, det, der sker i vores sundhedsvæsen.
Der er lagt midler...
Ja ja, fru Ulla Tørnæs virker vred, og hr. Thulesen Dahl mener ikke, jeg sprudler nok, og hr. Svend Heiselberg er egentlig skuffet over, at jeg slet ikke fik angrebet Venstre ordentligt, for det havde han forberedt sig på.
Det er ikke let at være finanspolitisk ordfører i sådan en debat her. Hvis jeg nu smilede til hr. Thulesen Dahl, ville han formentlig gå op og påstå, at jeg talte udenom og bare stod og smilede og grinede ad det hele.
Til fru Ulla Tørnæs, og det er også et svar til et tidligere Venstreindlæg: Jeg har ikke deltaget i noget krisemøde for nylig.
Det har der nemlig ikke været nogen grund til.
Men spindoktoren har åbenbart forklaret fru Ulla Tørnæs, at der skal defineres krise.
Og spindoktoren hos Dansk Folkeparti har åbenbart sagt: Han skal være sur.
Hvorfor skal de spindoktorer blive ved med at bestemme?
Skal vi ikke diskutere noget politik?
Boligejerne bliver brandbeskattet, men havde vi fulgt de regler, som jo vistnok også fungerede i hr. Anders Fogh Rasmussens tid som skatteminister, ja, så havde udgiften været 12.000 kr. for en familie, hvis renteudgifter overstiger overskuddet af ejerbolig, mens skatten er ca. 13.400 kr. for en gældfri familie.
Det er tallene, hvis vi havde fortsat med de uændrede regler.
Det fremgår af et svar
fra Finansudvalget.
Jeg kan endda levere bilagsnummer, 07-63, hvis det er nødvendigt.
Man kan også få lov at låne et eksemplar til at kopiere.
Jeg ved ikke, hvad jeg skal svare hr. Thulesen Dahl.
Hr. Svend Heiselberg ved jeg egentlig heller ikke hvad jeg skal svare.
Jo, vi har drevet virksomheder, vi har prøvet at afvikle noget, også noget, som jo har været forvaltet af tidligere trafikministre fra VK-regeringens periode.
Vi har gjort det så godt, vi kunne.
Jeg er egentlig i tvivl om, hvorvidt hr. Svend Heiselberg som eventuel trafikminister kunne have gjort det ret meget anderledes.